정조 23년
己未八月二十五月卯時上御誠正閣藥房入診大臣備局堂上引見入侍時藥房都提調李秉模提調金文淳副提調李冕膺記事官柳台佐記注官金景煥承膺祚檢校待敎李存秀左副承旨李魯春假注書洪奭周事變假注書弼聖賚右議政李時秀行知敦寧李秉鼎刑曹判書李得臣兵曹判書李在學行大護軍李邦一戶曹判書趙鎭寬知事徐有大漢城左尹申大顯吏曹參判李書九行護軍李益運開城留守金勉柱行大司諫宋銓掌令南惠寬校理洪樂安修撰金熙周醫官金孝儉白成一李敬培李周憲李惟鑑玄必采吳千根以次進伏訖秉模等曰日氣頗寒聖體若何上曰一樣矣秉模曰寢睡水剌之節若何上曰一樣矣秉模曰王大妃殿氣候若何上曰一樣矣秉模曰惠慶宮氣候今則漸爲差勝乎上曰今幾夬復動作行步亦無所妨矣秉模曰寢睡之節則何如上曰亦如常時矣上曰今年秋後雨暘均適年事幸得善成然以不敢荒寧之意必欲於今月之內盡行六對而果覺費力矣今日坐齋異於他日仰惟先朝每當此日追慕之懷無間於明陵忌辰予豈敢不仰遵而至於賓對則在先朝亦多不拘齋日之時故不得已設行矣向因臺疏考出實錄日記後已有所語及於卿等者而此箇義理蠶絲牛毛至精且嚴至微而顯爲今日臣隣者必須恪遵先朝遺敎無或違越然後君君臣臣之義始可以明矣秉模曰醫官方待令入診何如上曰置之上曰次對爲之仍敎曰昨日備局草記有關西木取用於中旬之請矣厥數果有餘云乎秉模曰數則有裕云矣上曰然則當限百餘同預爲上來乎秉模曰自京司時或取來然後其在外邑小心典守之道亦有效矣上曰草記則置之卿其出擧條也秉模曰卽見訓鍊都監所報則以爲中旬試才以來九月初旬設行事已奉下敎矣所用賞格木依例區劃以爲及時設行爲辭矣全羅左水營休番木二十同關西別置木六十同卽爲輸送之意分付而每當不時之需則關西木之遠地輸來事甚窘束今此六十同外一百四十同同爲運致六十同劃給訓局一百四十同留置惠廳使之着實典守以待需用更爲限三百同從速精備別置事自廟堂關飭該道何如上曰依爲之出擧條上曰此木則果皆準尺乎秉模曰此則別爲申飭矣上曰前則中旬賞格多用休番木而今則漸歸耗縮不但停減之致蓋緣應用諸條之倍加於前而然也應用條中量宜減省爲好而先從備局上來之名色而減去宜矣上曰今番東風後恐或有催霜之慮而寒露尙今未下萬萬可幸矣昨年則秋夕摛文院齋宿之夜已有霜氣戶判其時在侍衛矣果思得否鎭寬曰果然矣秉模曰霜候退至來初則於年事可以無慮矣今番日氣誠極多幸動駕之夜風勢卽止者尤爲奇異矣上曰獻陵行幸自世宗朝以後未及爲之孝廟朝欲行而未果肅廟甲戌始行之先朝癸丑戊子再行展謁而其時亦皆有事端故老相傳之言卿等亦必聞之矣今番則三日東風適在於動駕隔宵之時故心以爲慮而旋卽風止日朗好爲往返矣秉模曰此慶尙左水使金爀狀啓也以爲臣營第四戰船一隻限滿腐傷難以駕海改造材木右道封山依例許斫事請令廟堂稟旨分付矣船政變通之前此等稟處實爲惶悚而本道戰具不可暫闕姑依近例許斫之意分付何如上曰依爲之出擧條上敎書九曰船制一款向有所編錄矣何以爲之乎書九曰文蹟之已考者方爲謄出之計而船制圖冊子向已內入而不下矣上曰予果忘之從當出給矣顧今之時以天氣則收藏之節也以農功則收穫之候也以人事而言則亦當着力於收斂予以日復一日之意不敢怠荒而民事也戎政也當初之有意於大排鋪者今姑未暇遽論欲自一事二事先務收斂而船制變通亦其中一事且當講究目前有益之方而一試之矣秉模曰湖南結役當爲釐正而其中若干條之古無而今有者有可合變通處矣上曰凡事莫如紀綱先朝壬子距今不過六十餘年而故相宋寅明之釐正結役也如守令營屬霑漑之資今人眼目之視以金石不刊移易不得者皆屬於禁條矣後漸解弛至甲申乙酉年間洪奉朝賀繼加釐正而伊時紀綱已不如古不無掣礙之端矣況今去乙酉又是四十餘年乎非但古今之異宜專由紀綱之不立矣一切之法雖難遽議而小變小益果有其道乎秉模曰誠如聖敎矣此事旣已始之則不可仍置勿論當與有司堂上商議以爲從長釐正之道矣上曰善爲講究斯速結末好矣秉模曰今年節候雖差晩而道伯之尙未行部可悶聞湖西伯以辭疏未承批之故不爲行部云矣上曰其病何如而不至難强否秉模曰筋力本好而今年則頓衰云然而亦不至委頓矣上曰本道之數遞不可不念矣仍命書忠淸監司李泰永疏批秉模曰堤洑堰疎築之政三南諸道以七月農歇後更爲修治另加滀貯之意曾有所陳聞而此非一時試可之事蓋將持之悠久作爲歲課不但各邑實績之以是考察抑亦道臣勤慢之於斯可驗見今秋節已深無論文武備郞擇其曉解水利者量期發遣周行按視以爲核名實行黜陟之地何如上曰依爲之凡事稍久則易弛至於此政宣綸之後擧行若慢忽則置營邑何用乎出擧條仍敎曰備郞摘奸欲先遣於何處乎秉模曰當先三南而三南之中兩湖又當先矣上曰收穫已畢之後疎築之政不可不着力戶判旣是湖西句管與道臣往復商議拔例照飭期有實效嶺南句管亦速差出使之檢飭也秉模曰上京守令皆已下去而草溪郡守兪彦錥日前催促時以身病書入而未蒙發落故尙不下去矣亦當催促下送乎上曰唯秉模曰備堂中御營大將李漢豐以向日臺疏之故來待闕外而不敢入來矣上曰使之入來也台佐承命出與行護軍李漢豐偕入進伏上曰今日紀綱雖曰掃地而夜禁二字爲今日臣子者亦敢看作尋常乎向來任㸁疏後下敎有曰罪關不率則雖我國所無之法亦可用之云者言雖似過而予意則固有在矣況明義錄中夜禁一事果是何等關係也法司下隷之冒禁比他司尤當嚴治監察輩何敢右袒而呈旬乎且以臺疏觀之受香則當在平朝而犯夜則必是未明其所爲說亦未免自相矛盾矣鄕曲一臺諫固不深責而至於武監察之敢與武將相較者尤豈不駭然乎監察則分臺爲急廣判則民事爲重皆先照律而此皆當以私罪勘處待判下竝以口傳差出也仍命書榻敎曰時囚中廣州判官監察照律勿拘齋日又命書榻敎曰監察守奉官廣州判官之代令該曹口傳差出仍敎曰近來武監察之不擇甚矣固欲稍加變通以作堂下武臣履歷窠而以其吏批窠故姑且難之今番則無論時仕前銜另加擇差判堂未出肅亞堂姑爲替行也判堂新通事以無隱之意頃亦對卿提及而朝廷公器豈可用私家昭穆之序乎前通者亦豈不可爲之人而今判堂則不但出身之已久且其陞資正欲用之而不用於可用之地者是豈成說旣已言之故不欲點下於薦望而用中批矣命入判府事沈煥之疏覽訖敎曰其中一句語有未妥處自政院往復改呈好矣仍敎曰向來守宮大將事臺疏中近於慢近於嬉之目烏可免乎予則以易字言之而易與愼字相反此重臣人固可取而不免有此病如此處須令知所以改之也秉模曰慢字乃是人臣之極罪重臣之事出於不察豈敢出於慢乎上曰慢亦有許多般而重臣之事烏得不歸於慢乎且其病處不但此事如中庸所謂明善誠身之工此正其所當着力處也上曰近來武將乏人非老則病其中之稍少者亦全不事事在前則以夜禁事亦或有捕將決棍充軍之擧而近以紀綱之不如古爲捕將者亦皆無事以過矣向以宮房事有委之捕廳者而過限已久尙無動靜苟非太柔而不能束濕則豈有是理且不能詗盜之捕廳將安用哉一捕將之決棍充軍斷不可已如欲免罪須令趁卽捉納也目今朝廷紀綱軍門紀律俱無可言御將則認以稍勝而宮城咫尺乃有屠牛之擧而漫不戢察矣至於昭寧園丁字閣近處之屠牛尤豈不萬萬驚悚乎記昔先朝以毓祥宮門帳一事至於親臨訊鞫若以此事仰體聖意則其爲悚然尤當如何予以此夜不敢安寢矣卿等果已得見於朝紙否秉模等曰近日朝紙未見此事矣上曰此判付豈可不出於朝紙乎秉模曰日前畿營狀啓判付旣有守奉官處分則當出朝報而昨日朝紙不爲頒布當該承旨推考何如上曰依爲之出擧條上曰當該守奉官李普儉誰也文淳曰故重臣李普溫之弟矣上曰然則可矜矣秉模曰行都承旨李冕膺曾經備堂而日前俯詢時未及仰對一體還差何如上曰依爲之出擧條命大臣就座諸宰奏事得臣進前上曰冬至使之行卿外無人故點下矣卿在完營時聞有病矣果能作行否得臣曰往役義重何敢言病乎得臣曰初覆檢各人取招時不用刑杖法意甚嚴且有前後飭敎而近見殺獄文案或不無違式犯科之弊事之可駭莫此爲甚已現發者當於覆啓時論勘外此各道各邑此等謬習難保其必無請令廟堂各別嚴飭俾不更犯之地似好故敢此仰達矣上曰依爲之各別嚴飭更犯者繩以重典可也出擧條有大進前上曰卿之今番加資甚貴矣戊子陪駕中卿宰侍從以上之更參於今番者滿朝只有卿一人矣且況生老太平位至元戎而子是曾經承旨孫爲備郞宣傳一門三世同時陪往可謂福將今番事在卿合有識喜之擧矣仍敎曰摠使之筋力矍鑠不讓於前日蔡判府事矣己酉以後園幸時蔡相每每下去而回鑾入城輒見洪領府事之祗迎於路左今行俱不可見矣仍作一律以寓感舊之意送于其家以替諭祭而予心不覺悵然矣秉模曰臣等之心亦果悵然矣有大曰謹依下敎中旬來月初旬間設行而賞格木則自備局雖爲區劃難以及期上來以仙源庫所儲木先爲推移取用後待其來到充補似好故敢此仰達上曰依爲之出擧條大顯曰今番秋夕臣見差長陵享官進去故樹木補植諸處一一看審則新植之松木幾皆着根而被枯者間或有之且松子及橡子之播種者亦多生出矣今秋補植之役不必張大更擧而承旨洪義浩摘奸時執頉之數處不無稀疎者而事役無甚大段使陵官隨處補植恐合事宜敢達矣上曰依爲之出擧條大顯曰圭峯後托要害處有一捷路年久成巷深可丈餘所見悚悶論其役處長近十步廣可二三步補土植木以防行人使之從大路往來且來龍垓字內傾低處又有農路已成深溝東西兩邊旣有數百戶大村農場且廣勢難防遮如干補土仍爲鋪石且來龍垓字外百餘步之地又有大路此亦補土鋪石實爲長遠之道且垓字內水口卽鹹水往來之地居常沮洳樹木不能着根未免濯濯所見切悶今若縱橫築堤如柳木五里木之屬補植堤上則似當着根茂茁此是關係所重不可任置趁今始役而使陵官及地方官眼同擧行恐合事宜敢此仰達矣上曰依爲之出擧條上曰植木之如是成就可幸矣卿亦安能每每下去乎自今於卿營千摠中別定句管之人以都廳稱號春秋摘奸自卿營草記爲好矣命三司進前銓等曰今日是齋日故合啓以所懷爲之矣銓等曰臣謂亟寢罪人鄭致達妻出置罪名命釋之音依前還發配所仍令王府夬正典刑宜矣上曰不允出擧條銓等曰臣謂物故罪人德相亟施孥籍之典宜矣上曰不允出擧條銓等曰臣謂逆賊尙喆追施孥戮之典宜矣上曰不允出擧條一行半刀削銓等曰臣謂遲晩後物故罪人啓能亟施孥籍趾賊等凶種快施邦刑獻遂設鞫得情宜矣上曰不允出擧條銓等曰臣謂夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑宜矣上曰不允出擧條銓等曰臣謂物故罪人國榮亟施孥籍之典宜矣上曰不允出擧條銓等曰臣謂明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法宜矣上曰不允出擧條銓等曰臣謂承款後物故罪人九宗亟施孥籍之典宜矣上曰不允出擧條銓曰臣謂金甲島爲奴罪人克觀更令王府嚴鞫得情快正王法宜矣上曰不允出擧條銓曰臣謂逆賊尙魯亟施孥戮之典宜矣上曰不允出擧條銓曰臣謂濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌宜矣上曰不允出擧條銓曰日昨回鑾時鳴錚之類比前最多仗外咫尺之地少無嚴畏在在喧聒甚至於錚聲猝起於田間侍衛諸人莫不驚駭似此民習古所未聞當該留守及地方官旣有記過拿處之命處分之前臣不敢論勘而該民人豈可以愚昧所致勿施而止乎夫禁庭有申聞之鼓城外有上言之捧則所以察民隱通下情之道至矣盡矣小民之凡有冤枉者寧或有壅閼莫徹之弊乎至於輦路鳴錚非但事體之極涉猥越實有違於淸路戒愼之義乘輿所過左右前後莫不肅敬無譁而忽然有扣金驚號之擧者是誠何許事面且況上駟飛龍雖甚調馴當其和鑾蹌蹌之際猝有意外錚錚之響則其在淸節秦而愼徒御之道果何如哉此法未知創自何時而要非金石之曲也民心不淳法紀漸弛古制有難膠守則及今矯改少無不可臣謂肆覲坪擊錚民人各別嚴繩以勵愚俗輦路鳴錚之規下詢大臣永爲禁斷宜矣上曰惟在京外長民之官禁察之如何流來舊規有難輕改矣出擧條上曰紛雜之弊江以北爲甚京司之官亦不可無責矣古例則闕門亦許擊錚而以鼓代錚始於先朝至於輦路擊錚則有難遽議禁斷矣銓曰今番上言之以猥濫見拔者殆過百數則民志之不靖於此可知我殿下每以如傷若保之念凡於利用厚生之方疾苦愁恨之狀無微不察無幽不燭仁愛庇覆之太過而尊卑堂陛之無間愚昧之類不識等威之截嚴惟知疾痛之必號一有司之所可聽理者無難籲天間有奸猾之徒希覬僥倖容易煩瀆寧不寒心凡民之呈訴縣邑而未伸者必得退狀然後始許其移呈上司無敢越訴明有定制上司猶不敢徑訴況於至尊之前乎臣謂從今以後嚴立科條如有不得已而上言之民則內而京兆秋曹外而該邑該道具由先告必得許題然後得以上言宜矣上曰大臣與臺諫相可否卿等之意何如秉模曰上言擊錚猥雜之類京外固當痛禁而至於越訴云云只可指其營邑而言天地父母之前則何冤不達乎如使先告營邑而後始乃仰籲則恐爲後弊矣時秀曰近來上言固多猥濫而亦或有不得伸於營邑抱屈來籲者若使之必得京兆及營邑許題然後始爲上言則恐有窒礙難通之慮矣上曰卿等之言是矣出擧條命戶兵判進前敎鎭寬曰稅船盡爲上來乎鎭寬曰幾皆上來矣上曰兩湖則全不護送矣鎭寬曰兩湖不如京畿而湖西尤爲不謹矣上曰來春則各別嚴飭俾有實效也命書榻敎曰華城屬邑先試武士再明日當於春塘臺試取依內試射例待令試官則兵判壯勇兼使內營從事官爲之規矩鐵箭百步柳葉箭二中講書取一技以此分付仍敎在學曰卿其以此傳敎星火分付於外使處也又敎鎭寬曰靑陽門有修改處再明日卿其入來審視也在學曰新除授加里浦僉使成鳳文方以公幹在海西地若待其竣事上來則將致許久遲滯以道內䔉山僉使相換仍令除朝辭赴任何如上曰依爲之出擧條仍命退諸臣以次退出